钦定古今图书集成/理学汇编/文学典/第184卷 > 《进象经赋表》北周·庾信
## 钦定古今图书集成/理学汇编/文学典/第184卷 > 《进象经赋表》北周·庾信

臣某言：臣伏读圣制《象经》，并观象戏，私心踊跃，不胜
抃舞。伏以性与天道，本绝寻求，直以悬诸日月，遂获
瞻仰。九州既奠，近对河图；四辙中绳，全观玉策。未飞
元鹤，先闻金石之声；不上赤城，独见烟霞之气。置管
而测，光景愈高；沉玉而观，渊泉愈远。寝不自涯，课虚
为赋。词非寥亮，学无雕刻，遂敢陈述，诚为厚颜。况复
日之远近，本非童子所问；天之浑盖，岂是书生所谈。
冒用奏闻，伏增流汗之至。